पारी के 16वें ओवर में भुवनेश्‍वर कुमार ने श्रेयस अय्यर (32रन, 25 गेंद, एक चौका दो छक्‍के) को सिराज के हाथों कैच करा दिया. इस ओवर में भुवी ने केवल छह रन दिए. आखिरी चार ओवर में दिल्‍ली को जीत के लिए 38 रन की जरूरत थी. ऐसे में 17वें ओवर में सिराज के खिलाफ कोरी एंडरसन और क्रिस मॉरिस ने हमला बोल दिया. इस ओवर में 14 रन बने. पारी का 18वां ओवर भुवनेश्‍वर कुमार ने फेंका, जिसमें एंडसरन ने पहले चौका और फिर छक्‍का जड़कर दिल्‍ली को जीत के करीब पहुंचा दिया. इस ओवर में 12 रन बने. आखिर के दो ओवर में दिल्‍ली को 12 रन की जरूरत थी लेकिन सिद्धार्थ कौल की ओर से फेंके गए पारी के 19वें ओवर में ही एंडरसन-मॉरिस की जोड़ी ने 11 रन बना डाले. 20वें ओवर की पहली गेंद पर एंडरसन ने चौका लगाकर टीम को जीत तक पहुंचा दिया.हैदराबाद के लिए मोहम्‍मद सिराज ने दो जबकि भुवनेश्‍वर कुमार और सिद्धार्थ कौल ने एक-एक विकेट लिया.